КъызэгъэпэщакIуэ гупыр аргуэру зэ хоплъэж
КъБР-м и Правительствэм и Унэм щекIуэкIащ Кавказ зауэр зэриухрэ илъэси 150-рэ зэрырикъум ехьэлIа Iуэхугъуэхэр ди республикэм щегъэкIуэкIынымкIэ къызэгъэпэщакIуэ комитетым хэтхэм я зэIущIэ.
Абы и лэжьыгъэм хэтащ КъБР-м и Правительствэм и УнафэщIым и къуэдзэ Фырэ Руслан, КъБР-м щэнхабзэмкIэ и министр Къумахуэ Мухьэдин, Налшык къалэ администрацэм и Iэтащхьэ Къуэдзокъуэ Мухьэмэд, КъБР-м Печатымрэ цIыхубэ коммуникацэмхэмкIэ и къэрал комитетым и унафэщIым и къуэдзэ Бэжэнэ Беслъэн, Дунейпсо, Къэбэрдей Адыгэ Хасэхэм я тхьэмадэхэу Сэхъурокъуэ Хьэутийрэ ХьэфIыцIэ Мухьэмэдрэ, «Алан» балъкъэр жылагъуэ зэгухьэныгъэм и Iэтащхьэ Беппаев Суфян, Адыгэ жылагъуэ зэгухьэныгъэхэм я зэзыгъэуIу советым и унафэщI Къалмыкъ Жылэбий, Абхъазым щызэуа адыгэ щIалэхэм я союзым и Iэтащхьэ Яхэгуауэ Къазбэч сымэ, нэгъуэщIхэри.
Фырэ Руслан зэIущIэр къызэIуиха нэужь, Къумахуэ Мухьэдин къызэхуэсахэм я пащхьэ кърихьащ щыгъуэ-щIэж махуэм екIуэкIыну Iуэхугъуэхэр зэрызэкIэлъыхьа щIыкIэр.
Iуэхум и къызэгъэпэщыкIэм хэгъэхьэжыпхъэу къалъытэхэр къагъэлъагъуэри, абы иIэ мыхьэнэм тепсэлъыхьахэщ зэIущIэм кърихьэлIахэр.
Къызэхуэсахэм я арэзыныгъэ хэлъу накъыгъэм и 20 — 21 махуэхэм екIуэкIыну дауэдапщэхэр и кIэм нэсу убзыхуа хъуащ.
НэщIэпыджэ Замирэ.
